
ΔΕΛΤΙΟ ΤΥΠΟΥ 
Πραγματοποιήθηκε την Τρίτη 10 Ιουνίου 2014, στην αίθουσα συνεδριάσεων του Δήμου Τρίπολης, η 3η του 2014, συνεδρίαση του Δ.Σ της ΠΕΔ Πελοποννήσου και συζητήθηκαν από το Διοικητικό Συμβούλιο όλα τα θέματα της ημερήσιας διάταξης και οι σημαντικότερες αποφάσεις που ελήφθησαν ήταν οι παρακάτω:
1) Διαχείριση απορριμμάτων –Υπάρχουσα κατάσταση, εξελίξεις & ενέργειες 

Ο Πρόεδρος του ΦΟΔΣΑ Περιφέρειας Πελοποννήσου και Δήμαρχος Τρίπολης κ. Σμυρνιώτης Ιωάννης, ενημέρωσε τα μέλη του Δ.Σ. για τις εξελίξεις σχετικά με τη διαχείριση των απορριμμάτων. 

Συγκεκριμένα, τόνισε ότι δεν υπάρχουν εξελίξεις όσον αφορά στις ενέργειες της Περιφέρειας Πελοποννήσου για τη διαχείριση των απορριμμάτων, ούτε και εκ μέρους της αναδόχου εταιρείας, με αποτέλεσμα οι Δήμοι να αντιμετωπίζουν σοβαρά προβλήματα. 
Όσον αφορά στο θέμα των Δήμων Τρίπολης και Ερμιονίδος, ανέφερε ότι την Τετάρτη 11/6/2014 θα παραστεί στη συνεδρίαση της Ε.Ε. του Ειδικού Διαβαθμικού Συνδέσμου Νομού Αττικής (Ε.Δ.Σ.Ν.Α.), προκειμένου να εισηγηθεί να ληφθεί εκ μέρους της απόφαση για την υπογραφή της Προγραμματικής Σύμβασης, που θα επιτρέπει την μεταφορά τεσσάρων χιλιάδων και δύο χιλιάδων τόνων απορριμμάτων, αντίστοιχα, από τους Δήμους Τρίπολης και Ερμιονίδος στο ΧΥΤΑ της Φυλής, σύμφωνα με σχετική Υπουργική Απόφαση. 
2) Επιβολή προστίμων από τις υπηρεσίες της Περιφέρειας Πελοποννήσου στους Δήμους για τη διαχείριση των απορριμμάτων
Οι Υπηρεσίες της Περιφέρειας επιβάλλουν στους Δήμους υπέρογκα πρόστιμα όσον αφορά στη διαχείριση των απορριμμάτων. Οι Δήμοι δεν μπορούν να ανεχθούν περαιτέρω αυτή την κατάσταση. 
Το ΔΣ της Περιφερειακής Ένωσης Δήμων (ΠΕΔ) Πελοποννήσου, αφού συζήτησε το θέμα της επιβολής προστίμων, περίπου 900.000 ευρώ, σε Δήμους από την Περιφέρεια Πελοποννήσου, αποφάσισε:

1. Θεωρεί απαράδεκτη, άδικη, προσβλητική, προκλητική και υποκριτική τη συμπεριφορά της Περιφέρειας και του Περιφερειάρχη, με την επιβολή εξαντλητικών προστίμων σε Δήμους, χωρίς οι Δήμοι να είναι υπεύθυνοι για την παράβαση που τους καταλογίζεται,
2. Πιστεύει ότι οι Υπηρεσίες της Περιφέρειας, εάν έπρεπε να επιβάλουν πρόστιμα σε κάποιον, το σωστό θα ήταν να τα επιβάλουν κυρίως στον Περιφερειάρχη ή και τους εμπλεκόμενους Υπουργούς, για την απαράδεκτη, την προκλητική, την πρόχειρη (να μην πούμε τίποτε χειρότερο) και την ατελέσφορη πολιτική στο θέμα της διαχείρισης των απορριμμάτων και
3. Ζητεί από την Κυβέρνηση την τροποποίηση του θεσμικού πλαισίου και την αφαίρεση της αρμοδιότητας από τους Περιφερειάρχες να επιβάλουν πρόστιμα στην Τοπική Αυτοδιοίκηση. Οι δύο βαθμοί Αυτοδιοίκησης είναι ισοδύναμοι, ισότιμοι και παράλληλοι κατά το Νόμο και, επομένως, δε νοούνται πράξεις επιβολής και τιμωρίας του Περιφερειάρχη προς τους Δήμους.
4. Τέλος, καλεί όλους τους Δήμους να μην καταβάλουν τα πρόστιμα, προσφεύγοντας στη Δικαιοσύνη και σε πολιτικό επίπεδο να αγωνισθούν για την αυτοτέλεια, την αξιοπρέπεια και την αξιοπιστία της Τοπικής Αυτοδιοίκησης. Οι Δήμοι και οι Δήμαρχοι δεν μπορεί να ΄ναι οι αποδιοπομπαίοι του συστήματος και τα υποζύγια για φορτία ευθυνών που δεν τους ανήκουν.

3) Σύναψη Προγραμματικής Σύμβασης για το ΔΗΠΕΘΕ Καλαμάτας 
Εγκρίθηκε ομόφωνα η συμμετοχή της ΠΕΔ Πελοποννήσου στην Προγραμματική Σύμβαση για την υποστήριξη του Δημοτικού Περιφερειακού Θεάτρου Καλαμάτας (ΔΗΠΕΘΕΚ) με σκοπό να δίδει παραστάσεις σε όλες τις πόλεις της Πελοποννήσου. Η Προγραμματική Σύμβαση θα συναφθεί μεταξύ του Υπουργείου Πολιτισμού και Αθλητισμού, του Δήμου Καλαμάτας, της ΠΕΔ Πελοποννήσου και της Κοινωφελούς Επιχείρησης Δήμου Καλαμάτας «ΦΑΡΙΣ».Στο πλαίσιο της Π.Σ. η ΠΕΔ θα συμβάλει με το ποσό των 10.000,00 €, για το 2014. 
4) Διοικητικά και οικονομικά θέματα 

Κατά τη συνεδρίαση του Δ.Σ. όσον αφορά στα διοικητικά και οικονομικά θέματα ελήφθησαν ομόφωνες αποφάσεις.

5) Ορισμός εκπροσώπων της ΠΕΔ Πελοποννήσου σε Επιτροπές 
Τέλος, με ομόφωνες, επίσης, αποφάσεις ορίστηκαν εκπρόσωποι της ΠΕΔ με τους αναπληρωτές τους σε Επιτροπές Νομαρχιακού Επιπέδου.
Με εκτίμηση,

Ο Πρόεδρος της ΠΕΔ Πελοποννήσου

Παναγιώτης Ε. Νίκας

Δήμαρχος Καλαμάτας

